runetrust/blame-folketinget-dk huggingface dataset:
Jakob Engel-Schmidt (M), 2023-05-10:
Når der er noget, man ved for lidt om, skal man jo sætte sig ind i det.
Derfor står jeg – og det kan ordføreren selvfølgelig ikke se – med et dokument foran mig, der viser organiseringen bag Statens Kunstfond.
Der er en bestyrelse med 12 udvalgsledere; der er et repræsentantskab med 49 medlemmer fra kulturlivets brancheorganisationer; der er fem tværgående udvalg – der er udvalg for musik, billedkunst, scenekunst, litteratur, kunsthåndværk og design, film og arkitektur – og under hvert af de her tværgående udvalg ligger der støtteudvalg besat med medlemmer, der inden for deres område fagligt er vurderet til at høre til blandt de mennesker i landet, der er bedst til at træffe beslutninger om støtte objektivt.
Så kan der være områder, hvor man har mindsket det, ordføreren ønsker?
Ja, det kan der måske.
Men at sige, at det generelt forholder sig sådan, ser jeg ingen evidens for.
Lotte Rod (RV), 2023-05-10:
Men lad os se, om ikke vi kan finde en fælles tekst og få regeringen med på faktisk at blive klogere på området.
Lean Milo (M), 2023-05-10:
Som sagt i talen er det vigtigt for os i Moderaterne, at kunsten og kulturen er fri.
At den ikke bliver underlagt en parlamentarisk mening, er utrolig vigtigt for os i Moderaterne.
Med frihed forstås, at man har mulighed for at gå ind kunstnerisk og kulturelt og understøtte i den tid, vi er i.
Det kan være politisk.
Det kan være i en tid med krig, som vi er i i øjeblikket.
Jeg og Moderaterne mener, at vores Statens Kunstfond helt objektivt har mulighed for at gå ind og understøtte og levere til kunst og kultur, og at de gør det meget objektivt, og det har vi tillid til fortsætter.
Charlotte Broman Mølbæk (SF), 2023-05-10:
Jamen der er ingen tvivl om, at rigtig mange daginstitutioner og dagtilbud på mange måder også er gode for mange børn – men ikke for alle børn.
Der kan også være situationer, hvor tingene også rykker sig, så det giver mening, at det er på et senere tidspunkt.
Så det er i virkeligheden det alternativ eller den samfundsstruktur, vi i SF leder lidt efter.
Vi har tidligere været ude at foreslå en form for fond, hvor familier så kan få kompensation for, at de går ned i tid.
Det kunne også være en vej ind i det, for så bevarer man jo også tilknytningen til arbejdsmarkedet, samtidig med at man gearer lidt ned, så der er lidt mere ro og tid omkring børnene og familielivet.
Katrine Daugaard (LA), 2023-05-10:
Jeg forstår bare ikke helt, hvad der egentlig bliver sagt, for det er sådan lidt på den ene side, lidt på den anden side.
Når ordføreren sådan set
siger, at det ikke er alle, der trives bedst i en institution, bør alle forældre så ikke have muligheden for og dermed også råd til at vælge det, der er bedst for barnet?
Charlotte Broman Mølbæk (SF), 2023-05-10:
Jo, men det får de faktisk ikke på den her ordning.
Det var jo faktisk det, jeg prøvede at fortælle om i min tale: Det er langtfra alle familier, der har behov for det, der kan anvende lige præcis den her mulighed.
Vi mener i virkeligheden også, at når den er lavet på den måde, så det bliver et specifikt tilskud, ikke tilsvarende hvad en dagtilbudsplads koster, men alligevel inde under den samme kappe, så rammer vi ikke det, vi rigtig gerne vil, som kan være mere fleksibelt.
Det er jo, at der er nogle ufleksible rammer lige præcis omkring den her ordning.
Så det, vi leder efter i SF, er mere en ordning, der passer til børnefamilier, så der også bliver ændret på en samfundsstruktur.
Anni Matthiesen (V), 2023-05-10:
Nogle gange ligger djævlen jo i detaljen, og hvis jeg lige skal tænke tilbage til for et par år siden, kan jeg huske, at i hvert fald dengang fru Karina Adsbøl var medlem af Dansk Folkeparti, havde vi jo nogle diskussioner, i forhold til om de her fleksible muligheder for at passe sine egne børn i hjemmet skulle gælde for alle danske børnefamilier.
Der kunne jeg godt tænke mig at spørge fru Karina Adsbøl, når man nu taler så positivt om det her forslag og man gerne vil være med til nu at udarbejde en fleksibel model, om det så skal gælde for alle danske børnefamilier i det her land.
Karina Adsbøl (DD), 2023-05-10:
Det ved ordføreren jo godt at vi lavede en aftale om dengang, netop i forhold til at man skulle have boet 7 år i landet og man skulle kunne tale dansk, og det er der allerede lovgivning om i dag.
Så derfor tænker jeg slet ikke, at det vedrører det her forslag, for der er lovgivning på det område i dag, og det er der, så vidt jeg husker, også en bred aftale om.
Jeg er mere interesseret i, om ordføreren har fået læst den artikel fra Altinget, som jeg sendte, vedrørende familieordføreren for Venstre.
Anni Matthiesen (V), 2023-05-10:
Nu er det sådan, at det er mig, der stiller spørgsmålene, så det er jo et kæmpe plus.
Jeg synes bare, at det også er vigtigt at få de her detaljer frem i salen i dag, for det er nemlig fuldstændig rigtigt, at jeg kan huske, at fru Karina Adsbøl, i hvert fald dengang, var imod det, hvis det var familier af anden etnisk herkomst, der fik de her muligheder, for så kunne det simpelt hen gå over gevind.
Vi havde eksempler dengang, hvor der jo faktisk var mange mødre, som så valgte at beholde deres børn hjemme, og dermed lærte de aldrig det danske sprog.
Er det ikke korrekt?
Nanna Høyrup (ALT), 2023-05-10:
Det hører jeg bestemt, og det gør mig rigtig, rigtig glad, at ordføreren lige præcis nævner det med at tage sit barn hjem og vide, at det var det, der var brug for på det tidspunkt.
Så jeg vil virkelig gerne indgå i det videre samarbejde omkring det og se på, hvad det faktisk også har af værdi i vores samfund, at forældre passer deres børn selv.
Charlotte Broman Mølbæk (SF), 2023-05-10:
Det handler i virkeligheden om den ordning i sig selv; den er SF principielt set ikke for i forhold til den måde, som den er lavet på i dag.
Derfor bliver det også svært eller umuligt for os at bakke op om den ændring af ordningen, eftersom vi ikke er enige i ordningen.
Men jeg håber, at ordføreren også hører, at vi rigtig gerne vil prøve at kigge på, om der kan være nogle andre muligheder – også nogle muligheder, som ikke bare giver dem, der har flest ressourcer osv., muligheden for netop at kunne geare lidt ned, men måske også muligheder for at skabe en anden samfundsstruktur, som giver mere plads til ro for de her børnefamilier.
Rasmus Lund-Nielsen (M), 2023-05-10:
Så skal man bare ikke også kunne få penge fra staten.
Det er jo der, forskellen ligger: Enten vil du have penge fra staten og så ikke få en arbejdsindtægt, eller også kan du få en arbejdsindtægt og ikke få penge fra staten.
Helena Artmann Andresen (LA), 2023-05-10:
Tak for ordet.
Jeg synes, det er lidt sjovt, at ordføreren skulle belære den tidligere LA-ordfører om, hvad det vil sige at være liberal.
Vi bliver tit skudt i skoene, at vi bare er sådan nogle, der går op i regneark og økonomi, men her sætter vi altså barnet og forældrene først.
Og når man går så meget op i økonomi, er det da også værd at nævne, at med de nye minimumsnormeringer, der også er lavet, bliver der for hver 100 kr., der bliver brugt, brugt 20 kr. på administration.
Der bliver ikke brugt særlig mange kroner på administration ved at lade pengene følge barnet og heller ikke ved at lade børnene gå derhjemme sammen med deres forældre i en periode.
Er Moderaterne enige i, at i Danmark er man trods alt forældre, før man er skatteborger?
Rasmus Lund-Nielsen (M), 2023-05-10:
Absolut, men jeg synes da, det er nogle nye signaler, vi ser fra Liberal Alliance, hvis det er sådan, at man både skal kunne få en overførselsindkomst og en indtægt fra et arbejde.
I forhold til de 20 pct. på administration har vi i Moderaterne en hel del løsninger til, hvordan vi kan mindske det.
Det er jo der, hvor vi går ind for en frisættelse af de nære velfærdsinstitutioner, sådan at pædagogerne kan bruge tid på det, der skaber værdi, nemlig at være sammen med børnene.
Helena Artmann Andresen (LA), 2023-05-10:
Det vil glæde mig, hvis man kan reducere administrationen i det offentlige.
Jeg ved næsten ikke, hvad jeg skal sige til det med, at det er nye takter fra LA's side.
Vi har nu altid sat borgeren først, og man kan sige, at det her højst sandsynligt vil give et større arbejdsudbud.
Men det er også derfor, vi gerne ser, at den her arbejdsgruppe bliver nedsat, så man kan finde de rette balancer i det, hvor der måske ikke skal være de store tilskud.
Rasmus Lund-Nielsen (M), 2023-05-10:
Jeg vil bede ordføreren om at læse beslutningsforslaget igen, hvis ikke man har opdaget den indre modsigelse, der er, når man det ene sted skriver, at det vil lette presset på daginstitutioner, fordi flere vil trække deres børn ud, og der et andet sted står, at det vil øge arbejdsudbuddet.
De to ting kan ikke være rigtige på samme tid, medmindre man plæderer for, at en person skal kunne arbejde fuld tid, samtidig med at vedkommende passer sit barn, og så plæderer man altså også for et statsstøttet omsorgssvigt.
Nanna Høyrup (ALT), 2023-05-10:
Og tak for at anerkende behovet for at tale og debattere mere omkring småbørnsfamiliens vilkår.
Der ligger rigtig, rigtig meget der, som vi skal tage os af.
Så nævner ordføreren det her med ulighed, og der er bl.a. en del enlige, som har henvendt sig og sagt, at det ville være godt, hvis de havde muligheden for at have en indtægt ved siden af det her lille tilskud.
Jeg vil sige, at mit indtryk af de her forældre, som vælger at passe deres børn selv, er, at de er vanvittig gode til at nedjustere i ressourceforbrug og gå op i tid med deres små børn, så dem kunne vi lære rigtig meget af i forhold til den grønne omstilling.
Karina Adsbøl (DD), 2023-05-10:
Jamen den problemstilling tog vi jo netop hånd om i forhold til at lave en aftale om, at der er nogle helt klare regler for, om man netop skal kunne få det her tilskud.
Og de regler kan jeg da sige klokkeklart til ordføreren at jeg ikke har intentioner om at ændre på, netop i forhold til at man skal kunne det danske sprog og at man skal have boet her i en vis årrække, hvis det er det, ordføreren henviser til.
Så nej, jeg snakker om danske familier, som har nogle udfordringer, i forhold til om man kunne gøre den model, der i dag, mere fleksibel.
Nanna Høyrup (ALT), 2023-05-10:
Jeg synes, det er vigtigt at tale om proportionalitet i forhold til det her med, hvor længe det er, at man går derhjemme.
Som loven er nu, er det maks. 1 år, og hvis man så kunne få lov til at arbejde ved siden af, kunne man tjene op til pension, og hvad der ellers også er beskrevet i forslaget.
Det er jo en del af vores ligestillingsargumenter.
I forhold til daginstitutionerne er det jo en ordning, der føjes til ude i kommunerne, hvor den netop er med til at sænke børnetallet der, fordi man simpelt hen ikke har nok ansatte.
Og det er jo en større samtale om, hvad det er, der gør, at der ikke er søgning til pædagoguddannelsen og bla bla bla.
Mai Villadsen (EL), 2023-05-10:
Det er dejligt at have en i Folketinget, som jeg ved har så stor indsigt i og passion for særlig børne- og familiepolitikken.
Det er jo fuldstændig rigtigt, at vi har nogle voldsomme rekrutteringsudfordringer, når det gælder lige præcis det her område, og jeg deler opfattelsen af, at omsorgsarbejde skal værdsættes mere i vores samfund, ikke mindst økonomisk.
Derfor synes jeg også, det er rigtig vigtigt, at det her ikke kommer til at gå ud over vores institutioner.
Ressourcerne bliver i hvert fald ikke flere, hvis der er flere, der hjemmepasser.
Det er rigtigt nok, at det jo så ville betyde, at i og med at vi har færre pædagoger, så kan man måske bedre klare det derude, men det er jo et samfundsproblem, vi også bliver nødt til at adressere, så vi sikrer, at der er nok pædagoger i vores institutioner, og de har jo immer væk en faglighed, som er enormt vigtig.
Nanna Høyrup (ALT), 2023-05-10:
I forbindelse med det tidligere forslag talte vi om, hvad diagnosen er, og jeg synes, når vi taler familiepolitik, børn osv., at det så tit også handler om økonomi.
Og der ved jeg, at der altså er nogle regnemodeller, som ikke regner med værdien af omsorg, og hvis nu de regnemodeller gjorde det, er jeg sikker på, at vi ville se mange flere milliarder blive sendt ud i vores daginstitutioner end dem, der allerede er sendt ud.
Lotte Rod (RV), 2023-05-10:
Tak for det.
Jeg har lyst til at starte med at sige, at selv om det nogle gange er ret hårdt arbejde at have små børn, er det altså også det sjoveste og mest vidunderlige, mest lærerige og mest meningsfulde, man overhovedet kan gøre i livet.
De tre af dem kravler på en reol med sådan et vildt blik i øjnene, og den sidste sidder og kigger mut på.
Og psykologen skriver, at der er for få voksne til at være omsorgsperson, og at barnet udvikler jævnaldrenderegulering i dagtilbuddet.
Det medfører en vild og ureguleret adfærd, når umodne nervesystemer regulerer sig efter hinanden.
Forestil jer, hvad der sker, når vi så sender 26-28 jævnaldrenderegulerede fra dagtilbud i skole.
Den larm og den uro kan forældre og skole nu bebrejde hinanden uden at få øje på, at en lav normering i dagtilbud egentlig er den bagvedliggende risikofaktor – og ifølge PPR-psykologerne den største risikofaktor.
Men skolen anser så ofte årsagen til uro i klasserne for at være forældrenes manglende opdragelse, og forældrene anser ofte årsagen til uroen i klassen for at være forfejlet inklusion eller skolens tilgang som f.eks. for meget skældud eller for store klassestørrelser.
Det siger jeg, fordi jeg drømmer om, at alle vores børn skal have virkelig skønne vuggestuer og børnehaver.
Der skal være en god normering, der skal være uddannede pædagoger, der skal være smukke og kreative rammer.
Det er hjertesagen for mig og for Radikale Venstre, og jeg synes, at vi stadig herinde undervurderer betydningen af vores dagtilbud og måske især betydningen af, hvor vigtige gode vuggestuer er.
Det afspejler sig i hvert fald ikke i, at vi er villige til at bruge de penge på det, som det koster at sikre, at det er virkelig godt for alle børn.
Så det er min førsteprioritet.
Men samtidig synes jeg, det er en væsentlig debat, som Alternativet rejser i dag, for det er jo sådan set håbløst gammeldags, at hvis man er hjemme ved sine børn, kan man ikke få lov til at arbejde en lille smule ved siden af.
Jeg synes egentlig, det er lidt parallelt til hele den diskussion, vi har haft, om selvstændige på barsel.
Selvfølgelig skal det give mening, at man kan sidde nogle timer om aftenen, eller at man på andre tidspunkter er fleksibel.
Omvendt er jeg heller ikke interesseret i, at ordningen ligesom kommer til at få flere folk til at lade være med at arbejde, og derfor synes jeg egentlig, at debatten i dag jo er strandet et sådan lidt mærkeligt sted.
For der er nogle, der siger, at forslaget her kommer til at betyde, at nogle, som ikke arbejder i dag, faktisk får lov til at arbejde det, de gerne vil, og andre argumenterer for, at ordningen kommer til at trække nogle, der er på fuld tid, ud eller få dem ned i tid.
Og på en eller anden måde er der ikke rigtig nogen, der ved, hvem der har ret.
Derfor synes jeg, det giver god mening at få det undersøgt og finde ud af, om det faktisk betyder, at der er flere, der kommer til at arbejde, eller om det er noget, der kommer til at koste os penge.
For i Radikale Venstre vil vores førsteprioritet altid være, at vi skal bruge pengene på at lave bedre daginstitutioner.
Men vi vil meget gerne være med til at blive klogere på området.
Nanna Høyrup (ALT), 2023-05-10:
Tak til ordføreren for at bringe den her rigtig fagnørdede viden ind omkring små børn og nervesystemer og sådan noget.
Jeg bliver sådan helt: Ja, tak for det, mere af det.
I forhold til den her bekymring omkring, at der er flere forældre, der vælger at passe deres børn, vil jeg igen bare nævne den der proportionalitet.
Det kommer aldrig til at være flertallet, der vælger det her.
Det vil være nogle, der gør det i en kort periode.
Og igen vil jeg sige: Den her store samfundskabale, altså økonomien, der ligger i netop trivsel, synes jeg er en mangel, når vi træffer beslutninger, i forhold til hvordan vores samfund skal være indrettet, for der ligger også en masse samfundsøkonomi i trivsel.
Lotte Rod (RV), 2023-05-10:
Derfor giver det jo god mening, at vi bliver klogere på det, altså sådan at det ikke ender med at være sådan, at Finansministeriet siger: Det her koster helt vildt mange penge, som vi så skal finansiere.
Dermed bliver der jo også en diskussion om, hvad afgrænsningen egentlig skal være.
Men det er jo heller ikke tilfældet, hvis det er et spørgsmål om, at man arbejder få timer om ugen.
Mai Villadsen (EL), 2023-05-10:
Jeg er fuldt ud enig i ordførerens bemærkning, og det er jo også velkendt, at vi i Enhedslisten er kritiske over for, hvordan man regner og bruger de regnemodeller.
For der er jo ingen tvivl om, at investerer vi i tidlig indsats, at investerer vi i folkeskolen, i børnehaver, i vuggestuer, i fødeområdet, i alle aspekter af børne- og ungdomsliv, så kommer det jo til at betale sig senere hen for vores samfund, hvis man skal have den økonomiske kalkule på.
Derudover er det i mine øjne også bare det rigtige at gøre.
Så jeg er enig.
Helena Artmann Andresen (LA), 2023-05-10:
Jeg vil gerne starte med at sige tak til Alternativet for at fremsætte det her beslutningsforslag, så vi også kan få debatteret lidt omkring pasning af barn i eget hjem.
For Liberal Alliance er det meget vigtigt, at vi sætter familien fri.
Der er ført rigelig politik i Danmark, der svækker familien; tag f.eks. den tvungne barsel.
I Liberal Alliance vil vi lade pengene følge barnet.
Det kan mange have mange forskellige meninger om, men i Liberal Alliance ønsker vi at give forældrene friheden til samt mulighederne for selv at vælge, hvor og hvordan ens børn skal passes.
Man er først og fremmest forældre og dernæst skatteborgere, og det skal kunne mærkes.
Vores forslag til en model er med et skattefradrag for pasning af eget barn, som modsvarer den kommunale omkostning ved at stille en institutionsplads til rådighed.
Det varierer, alt efter hvilken kommune man tilhører.
I vores model tager vi udgangspunkt i et fradrag på 130.000 kr. for et barn i vuggestue og 73.000 kr. for et barn i børnehave.
Muligheden for hjemmepasning bør maksimalt gå til skolealderen.
Med ordningen ønsker vi også at åbne op for, at en bedsteforælder eller en moster kan passe et barn og udløse fradraget for den arbejdende forælder.
Som reglerne er nu, må man heller ikke have en arbejdsindtægt.
Vi i Liberal Alliance er åbne over for at se på det her og ændre det, for der er nogle udfordringer ved, at man ikke må have en arbejdsindtægt samtidig, f.eks. for de forældre, som ønsker at passe deres børn hjemme, og som er selvstændige.
Derudover kan vi også godt se nogle fordele ved, at man kan have et deltidsjob ved siden af.
Nanna Høyrup (ALT), 2023-05-10:
Jeg kan lige komme med nogle tal.
I 2021 var der 1.998 forældre, som anvendte den her ordning.
Det er bare sådan lige også for at sætte tingene lidt i nogle ordentlige proportioner.
Det her bliver aldrig nogen sinde en ordning, som flertallet vil vælge – det er jeg ret overbevist om – men vi ønsker, at det skal være med til at øge en fleksibilitet, som kan være med til at øge trivslen blandt børnefamilierne.
Man kalder det hjemmepasning, men i bund og grund er det jo familiepasning, for det er familien, der går sammen om at passe deres børn og går sammen med flere andre familier.
Så hvad tænker Danmarksdemokraterne i forhold til at styrke de her familienetværk til familiepasning, som man kunne kalde dem?
Karina Adsbøl (DD), 2023-05-10:
Med hensyn til at styrke familienetværket tænker jeg, at familier i dag i hvert fald er rigtig gode, også når man har barselsorlov, eller man holder en længere barselsorlov, til at samles med andre netværk.
Og flere kommuner har jo også oprettet steder, man kan mødes, uanset hvem det er, der går hjemme og passer barnet.
Nanna Høyrup (ALT), 2023-05-10:
I forlængelse af det – som i mit eksempel fra før – kan jeg sige, at vi har den her forening, en legegruppe, i min kommune, som også har et samarbejde med de lokale plejecentre og tager ud og er en del af hverdagen der.
Nu handler forslaget jo egentlig ikke så meget om, om man er for eller imod hjemmepasning, men alligevel – kan jeg høre –
bliver vi også nødt til at tale om, hvad der egentlig er af værdi i det at familiepasse, og hvordan det kan spille ind som en værdifuld ting i vores samfund og vores lokalsamfund.
Karina Adsbøl (DD), 2023-05-10:
Det har helt klart en værdi for nogle familier, som ønsker den mulighed, og som også benytter sig af den her mulighed.
Andre familier har nogle andre værdier.
Så det er jo ikke enten-eller.
Det handler ikke om, at vi enten skal have hjemmepasning, eller vi skal have daginstitutioner.
Det handler om, kan man sige, at vi giver familierne nogle fleksible valgmuligheder, og de valgmuligheder skulle jo helst være så gode som muligt.
Men det handler også om, at vi har en kæmpe udfordring.
Vi mangler faktisk varme hænder.
Altså, vi mangler pædagoger.
Og nu har formanden rejst sig.
Kris Jensen Skriver (S), 2023-05-10:
Tak for det, og tak for en god tale og en god debat her.
Jeg vil egentlig spørge ordføreren om, hvordan Danmarksdemokraterne og ordføreren ser på den udvikling, der har været, hvor der i årene 2018-2021 var dobbelt så mange børn, der modtog hjemmepasning.
Hvordan ser ordføreren på den udvikling?
Karina Adsbøl (DD), 2023-05-10:
Jeg synes jo, at det må være op til familierne at tilrettelægge deres familieliv bedst muligt.
Det skal helst ikke være mig, der skal stå og gøre mig til dommer over det.
Derfor synes jeg, at det er vigtigt, at vi tager hånd om nogle af de udfordringer, der er, herunder også manglen på pædagoger.
Nu synes jeg jo, at det er brandærgerligt, at Socialdemokratiet har aflyst det med at rykke velfærdsuddannelserne ud.
Det handler vel om, at vi fra Folketingets side laver nogle gode rammer, hvor familier bedst muligt, afhængigt af hvilken familie man er, ligesom kan fylde de rammer ud.
Derfor siger jeg bare, at jeg faktisk synes, at man godt kunne undersøge det her område, i forhold til om der er noget, vi kan gøre bedre herfra.
For vi kan jo bare konstatere, at der er store forskelle i forhold til kommunerne og også i forhold til tilskuddet, og det kunne godt være, at man kunne gøre det her på en bedre måde for familierne.
Kris Jensen Skriver (S), 2023-05-10:
Tak for det.
Så kan jeg også godt tænke: Hvordan stiller det her vores dagsinstitutioner?
Jeg kunne høre i ordførerens tale, at ordføreren også synes, at det er meget vigtigt, at vi har nogle gode daginstitutioner.
Derfor vil jeg bare lige som et afsluttende spørgsmål spørge ordføreren: Hvilken værdi mener ordføreren de her gode fællesskaber, man kan få ude i en daginstitution, kan have i forhold til den mistrivsel, vi ser blandt børn og unge?
Karina Adsbøl (DD), 2023-05-10:
Jeg ser det ikke som et enten-eller.
Altså, det kan skabe noget værdi, at man har fællesskaber i daginstitutioner.
Man kan også have fællesskaber uden for daginstitutionerne.
For mig at se handler det her om, at vi tænker på familielivet; hvordan passer det familien bedst?
Og der er nogle helt klokkeklare regler for, hvornår man kan få det her tilskud, som jeg også sagde til fru Anni Matthiesen, og dem står jeg selvfølgelig bag, og det er, at man skal have boet her i en vis årrække og man skal kunne det danske sprog osv. For det er selvfølgelig vigtigt, at børn også lærer det danske sprog.
Men det er der regler for i dag.
Nanna Høyrup (ALT), 2023-05-10:
Jeg vil bare følge op og sige, at hvis nu det viser sig, at der ikke er flertal for beslutningsforslaget, kunne det jo være, at man kunne finde ud af at lave den undersøgelse i en anden sammenhæng, for jeg synes helt klart, det er et område, som er alt for påvirket af formodninger og fordomme.
Hvad er hvad?
Altså, nogle flere tal på det her område ville være rigtig, rigtig godt.